钦定古今图书集成/明伦汇编/闺媛典/第316卷 > 皇清四十九 > 陈献玧妻曹氏
## 钦定古今图书集成/明伦汇编/闺媛典/第316卷 > 皇清四十九 > 陈献玧妻曹氏

按《宿迁县志》：“曹氏小字宣姬，邑庠增生曹濂女。端淑寡言笑，年十八，适陈献玧。归四载玧殁，宣姬以死自誓。因二女俱在襁褓，姑又防之，密得不死。缟衣椎髻，饮水啜菽，晏如也。其伯献瑾酗赌无赖，屡有夺志之谋，宣姬窃知之，佩利刀以自防。一日，伯姒绐之至场分豆粒，甫出户，见舆马在门，似迎亲者。方惊疑未定” ，众已强扶登车矣。宣姬力弱不胜，披发破面，号泣痛骂，坠车屡坠屡扶，鞭棰交下，体无完肤。日暮抵其家，宣姬骂益厉，众殴益毒，杖棰之馀，气奄奄欲绝。其家见将死，稍有惊避状。姬卧地睨视，灯暗人远，勉力跃起，奔出，即邳州城河，遂投水。水浅，宣姬复自埋其首，急切不能遽死。河旁乃邳州同知苏某衙署后门也。逻卒见之，强救以报。苏随传进，备讯其伯夺节强嫁之由。苏即批州判王振先，严刑细讯，各正厥辜。批给执照，守节终身。